Brexit: Markte reageer | Maroela Media
Die finansiële markte het Vrydag skerp reageer nadat Brittanje in ŉ referendum besluit het om die Europese Unie (EU) te verlaat.
Die jongste syfers dui daarop dat 51,7% van Britte gestem het dat Brittanje die EU moet verlaat terwyl 48,3% wou bly.
Kort nadat dit aan die lig gekom het dat die Britte besluit het om die EU te verlaat, het die pond begin verswak en het die kredietgraderingsagentskap S&P bevestig dat die Verenigde Koninkryk waarskynlik sy finale AAA-kredietgradering sal kwyt wees.
Die Britse geldeenheid het tot $1,3 teenoor die Amerikaanse geldeenheid geval, sy laagste punt in drie dekades. Dit het gevolg ure ná dit ŉ 2016-hoogtepunt van $1,50 getref het. Die rand het intussen ook teen die dollar verswak. Die prys van Brent-ruolie het met 5% gedaal tot $48,3 per vat.
Alle oë is intussen vanoggend op die Britse premier David Cameron wat ten gunste was daarvan dat Brittanje ŉ lid van die EU gebly het. Die uitslag sal heel moontlik ŉ negatiewe uitwerking op sy posisie hê.
Die referendum is gedoop “Brexit” wat eintlik maar ŉ kombinasie is van “Britain” en “exit”.
Die twee verskillende kampe – naamlik die Ja-stem en die Nee-stem – het verskillende redes aangevoer oor hoekom Brittanje die EU moet verlaat of moet bly. Volgens die Ja-stemmers kos die EU Brittanje weekliks sowat £350 miljoen. Die ander redes is “vrye beweging van mense” in EU-lidlande, Brittanje wat nie op sy eie handelsooreenkomste kan sluit nie en EU-wetgewing wat Brittanje se wetgewing troef en tot gevolg het dat die land se inwoners nie die politici wat wetgewing daarstel, kan uitstem nie.
Brexit: Britse pond ry wipplank